Blogit keskiviikko 31.10.2018 | 15.37
Terveisiä apteekistasi. Kosmetologi vastaa Apteekissa kosmetologina toimivalla farmanomi- diplomikosmetologi Arja Mikkolalla on vuosikymmenien kokemus ihonhoidosta ja kauneudesta. Arja vastaa asiakkaidensa yleisimpiin hänelle esittämiin kysymyksiin.
Tarvitseeko iho kasvovettä?
Kasvovesi täydentää ihon puhdistuksen ja valmistaa sitä vastaanottamaan kosteus- tai hoitovoiteen.
Tietyillä kosmetiikkasarjoilla puhdistusemulsio ei aikoinaan lähtenyt kokonaan iholta ilman kasvovettä. Tarvittiin siis kasvovesi varmistamaan kasvojen puhtaus. Nykyisin kasvovesiä on moneen eri tarkoitukseen. On virkistäviä, rauhoittavia, kuorivia ja desinfioivia vaihtoehtoja. Sinusta riippuu miten haluat kasvovetesi vaikuttavan. Tarjolla on myös monia puhdistusaineita, jotka eivät vaadi kasvovettä. On siis oma päätöksesi haluatko käyttää kasvovettä vai et. Tärkeintä on, että puhdistat kasvosi joka ilta säännöllisesti - käytitpä meikkiä tai et.
Miksi päivävoide ei käy yöllä?
Voi sanoa, että päivävoiteilla hoidetaan ihon pintaa ja suojataan kasvot ilman saasteilta. Yöllä iho puolestaan uudistuu ja tarvitsee ravinteita. Yövoiteet ovatkin yleensä täyteläisempiä ja ravitsevampia kuin päivävoiteet. Niissä on myös enemmän uudistavia ainesosia ja ne imeytyvät syvemmälle kuin päivävoiteet. Kun kasvot ovat yöllä levossa eivätkä esimerkiksi UV-säteet, ilmansaasteet ja tupakansavu ole häiritsemässä ihon toimintoja,
iho voi myös hyödyntää ravitsevat ainesosat hyvin. Tarjolla on myös voiteita, joita sanotaan 24 h hoitovoiteiksi. Niitä voit käyttää sekä päivällä että yöllä. Pääasia, että ihosi saa hoitoa ennen kaikkea yöaikaan.
Mitä yövoiteen pitäisi sisältää?
Sekä päivä- että yövoiteissa on jokaiselle ihotyypille sopivia vaihtoehtoja. Mieti mitä vaikutuksia toivot yövoiteella olevan. Sen jälkeen voit etsiä asiantuntijan kanssa oikean voiteen oman ihosi tarpeisiin. A-ja E-vitamiinit ovat vitamiineista erittäin tärkeitä aikuiselle iholle hotyypistä riippumatta. Ne muun muassa pidentävät ihosolujen elinikää, uudistavat ihoa ja aktivoivat ihon verenkiertoa. A- ja E-vitamiineja tulisikin olla runsaasti iäkkään ihmisen yövoiteessa. E-vitamiinia kannattaisi myös syödä sisäisesti joka päivä. Se edesauttaa ihoa pysymään hyvässä kunnossa. A-ja E-vitamiini ovat tärkeimmät ihovitamiinit myös nuoren iholle. B5-vitamiinistakin on hyötyä nuorelle iholle. Sinkistä ja C-vitamiinista on puolestaan apua varsinkin, jos iho on rasvainen ja epäpuhdas. Mitä paremmin hoidamme ihoamme nuorena, sitä parempi on sen kunto ikääntyessämme.
Mitä naamio tekee iholle?
Naamioilla voimme helliä itseämme ja ihoamme. Naamiot ovat hyvä lisä kasvojenhoito-ohjelmaamme. Naamioita on olemassa niin monenlaisia kuin ihollamme on tarpeita. Kosteuttavia naamioita voi käyttää useamman kerran viikossa. Rauhoittavat naamiot on tarkoitettu tarpeen mukaan käytettäviksi. Ne ovat mainio apu esimerkiksi etelänmatkalla, jos olemme oleskelleet vähän liian kauan auringossa ja iho punottaa, joskaan ei ole palanut sen jäljiltä. Meikinalusnaamioilla saat kauniin meikin pysymään pitkään iholla ja ihon näyttämään raikkaalta. Lisäksi on elvyttäviä, kiinteyttäviä, rentouttavia ja puhdistavia naamioita. Oikea naamio voi olla erittäin hyvä apu myös epäpuhtaalle iholle.
Jos haluat ilahduttaa ystävääsi tai itseäsi, naamio on ihana lahja. Se on pientä arjen luksusta, josta voimme nauttia aina, kun haluamme helliä ihoamme.
Terveisiä apteekistasi. Kosmetologi vastaa Apteekissa kosmetologina toimivalla farmanomi- diplomikosmetologi Arja Mikkolalla on v...